Oscar-toekennings: Hier is die wenners | Maroela Media
Sam Rockwell, Frances McDormand, Allison Janney en Gary Oldman met hul beeldjies. (Foto: oscar.go.com)
Die 90ste Oscar-toekennings is Sondagaand (internasionale tyd) by die Dolbyteater in Hollywood in Los Angeles uitgedeel.
The Hollywood Reporter berig The Shape of Water het met $57,4 miljoen die meeste geld by die loket gemaak van al die flieks wat in die afgelope vyf jaar dié toekenning gewen het. Verlede jaar se wenner, Moonlight, het maar $22,1 miljoen verdien en die 2016-wenner, Spotlight, maak aanspraak op $45 miljoen.
Dié flieks het maar 'n fraksie van die geld verdien wat lokettreffers soos The Greatest Showman, die musiekblyspel wat tans in teaters draai, tot dusver verdien het. Volgens The Washington Post het dié fliek al 'n allemintige $350 miljoen by die loket gemaak – maar dié fliek het tot dusver nog net 'n Golden Globe-toekenning vir die beste oorspronklike liedjie ontvang.
Bekendes het die Amerikaanse aktrise Frances McDormand Sondagaand luidkeels toegejuig toe sy met die Oscar vir die beste aktrise vir haar rol in Three Billboards outside Ebbing, Missouri vereer is. McDormand het in 1997 ook dié toekenning vir die fliek Fargo ontvang. Sy is al drie ander kere vir 'n Oscar benoem.
Die aktrise het sommige bekendes in die gehoor laat kopkrap oor 'n laaste opmerking in haar aanvaardingstoespraak toe sy verwys het na 'n "inclusion rider". Sy het later verduidelik dit beteken dat 'n akteur of kunstenaar kan aandring op 'n bykomende klousule in hul kontrak wat bepaal dat die rolverdeling en die filmspan divers is.
Gary Oldman, wat die Oscar vir beste akteur vir sy rol in die fliek Darkest Hour gewen het, het harte geroer toe hy in sy toespraak sy 98-jarige ma vir haar liefde en ondersteuning bedank het. "Skakel die ketel aan. Ek bring 'n Oscar huis toe," het hy gesê.
Bekendes was nie almal in swart geklee in solidariteit met die #MeToo en Time's Up-veldtogte teen seksuele teistering nie. Verskeie akteurs en ander kunstenaars het egter daarna verwys dat dié veldtogte steeds gesteun moet word.
Tarana Burk, stigter van die #MeToo-veldtog, het gesê dit verskaf almal groot vreugde dat Harvey Weinstein, die bekroonde Amerikaanse rolprentvervaardiger en medestigter van The Weinstein Company, nie teenwoordig was nie. Weinstein word daarvan beskuldig dat hy tientalle vroue verkrag en seksueel geteister het.
"Talle aktrises het opgemerk: 'Jy verstaan nie hoe vreemd dit is dat Weinstein nie hier is nie, want hy was altyd teenwoordig.' Hulle is so verlig – hulle hoef nie meer teen hom vas te loop of voor te gee nie. Dit voel soos 'n sluier wat gelig is."